Meditsiiniajakirjas Lancet tutvustatavast Oxfordi ülikooli uurijate teadustööst selgub, et viie aasta vältel igapäevase 300-milligrammise aspiriinidoosi tarvitamine alandab olulisel määral soolevähki haigestumise tõenäosust.  Soolevähk on sageli esinev vähkkasvaja, mis kuulub kolme kõige sagedamini esineva vähiliigi hulka. Eestis on soolevähist tavalisemad vaid eesnäärme- ja kopsuvähk  meestel ning rinna- ja nahavähk naistel ja selle vähiliigi tõttu suleb meil igal aastal umbes 400 inimest.  Teadurid analüüsisid Suurbritannias möödunud sajandi 70ndatel aastatel ja 80ndate aastate alguses läbi viidud kahe laialdase uurimistöö andmeid, mille raames anti enam kui 7500 inimesele seitsme aasta vältel igapäevaseid 300-, 500- või 1200 milligrammiseid aspiriinidoose või siis platseebopreparaati.  Uurimistöös osalenud vabatahtlike tervist jälgiti 20 aasta vältel, sest uurijate kinnitusel  kulub vähiseose kindlakstegemiseks vähemalt 10 aastat, sest reeglina just nii pika aja jooksul arenevad vähieelsed anormaalsused organismis täielikult väljakujunenud vähkkasvajaks.  Kuigi aspiriini mõju vähitekkele on uuritud üsna palju, oli antud juhul tegemist esimese teadusliku uuringuga, mille raames anti inimestele pikema aja vältel selle ravimi erinevaid doose või platseebopreparaati, selle asemel, et teha tagantjärele kindlaks vähipatsientide aspiriinikasutus ja võrrelda seda tervete inimese  sama näitajaga.  Kogutud andmete analüüs näitas, et 5 aasta vältel igapäevaselt umbes 300-milligrammise aspiriinidoosi tarvitamine vähendab 10-15 aasta lõikes riski haigestuda soolevähki 74% võrra.    Aspiriini  vähkiennetav mõju ulatus ei näinud olenevat seda tarvitava inimese vanusest või soost ning see esines ka inimestel, kelle lähisugulastel on soolevähki diagnoositud (suurendab soolevähki haigestumise tõenäosust 2-4 korda).  Uuringut juhtinud meditsiiniprofessor Peter Rothwell märkis, et soolevähi riskigruppi kuuluvatel inimestel tuleks tõenäoliselt regulaarset aspiriinitarvitamist tõsiselt kaaluda.  Kuigi aspiriinil on leitud olevat ennetav mõju ka mitmetele teistele vähivormidele, ei soovitata seda  siiski laialdaselt vähiennetuseks kasutada, sest see ravim tõstab potentsiaalselt eluohtlike seedeelundkonna verejooksude riski.  Aspiriini regulaarne tarvitamine alandab paljude teaduslike uurimistööde andmeil olulisel määral ka raskete südame-veresoonkonnatõbede tekke tõenäosust.    Vaata ka: